OB soek antwoorde ná man glo sterf weens laat ambulansThuli Madonsela. Foto: Werner Beukes/SAPA Beweringe dat ŉ bejaarde man van Oos-Londen dood is omdat hy vir langer as vyf ure vir ŉ ambulans moes wag, gaan deur die Openbare Beskermer (OB) se kantore ondersoek word. Die man se vrou het Woensdag ŉ klag by die OB, adv. Thuli Mandonsela, ingedien toe sy ŉ verrassingsbesoek aan die Frere-hospitaal afgelê het, het Kgalalelo Masibi, die OB se woordvoerder, gesê. Die bejaarde vrou sê hulle het Dinsdag omstreeks 12:00 ŉ ambulans ontbied, maar teen 17:00 het daar nog nie een opgedaag nie. Die vrou sê sy is herhaaldelik gerus gestel dat ŉ ambulans onderweg is. Teen 17:00 het die gesin ŉ voertuig gehuur om die man na die hospitaal te neem, waar hy later gesterf het. Die bejaarde se naam en die oorsaak van sy dood is nie bekend gemaak nie. “Die nooddienste moet ondersoek instel hoekom ŉ ambulans nooit by die huis opgedaag het nie, selfs al het die oproepsentrum se agente die vrou verseker dat een op pad is,” het Mandonsela gesê. Sy het ook gesê die hospitaal moet ondersoek instel of die man se lewe gered kon word as ŉ ambulans vroeër opgedaag het. Mandonsela se besoek was deel van haar kantoor se “nasionale belangegroep-dialoog” wat volgende week op Gauteng gaan fokus.